**Cu pace-n suflet, doar să…tac**

*Aspiranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cu pace-n suflet, doar să…tac

Se-aud în zare, paşii de furtună

Şi frunzele se pierd în depărtări,

Haotici nori pe boltă se adună

Formând o turmă gri de arătări.

Şi pâcla deasă acoperă pământul,

Doar candela lumină răspândeşte,

Îngenuncheată, îmi trimit cuvântul

Spre Cel fără sfârşit ce mă iubeşte.

Încerc să scap de-nşelătoare gânduri

Şi mintea să o stăpânesc o clipă,

Numai aşa, voi fi în zbor spre ceruri

Când albă îmi va fi a mea aripă.

Atunci m-aşez cu fruntea în ţărână,

Eu, trup făcut din lut şi putregai,

Aştept cu toate faptele în mână

S-aud un glas ce-mi zice -“Urcă, hai!”

O, Doamne, Bunul meu Părinte,

Aş vrea prin gânduri ordine să-mi fac,

Să pun un ham pe răzvrătita minte,

Apoi, cu pace-n suflet, doar să…tac.